Groruddalen gymnas

Groruddalen gymnas var en videregående skole i Vestbyveien 13, nederst på Grorud i Bydel Grorud i Oslo. Skolens ble etablert som Grorud høyere skole i 1938. Fra 1968 var skolen en kombinert gymnas og ungdomsskole. Gymnasdelen av skolen ble flyttet til Bredtvet videregående skole i 1972. Groruddalen skole fortsatte som en ren ungdomsskole (8-10. trinn).


== Historie ==
Kjøpmann Karl Andersen fra Høybråten var formann i byggekomiteen som skulle frembringe en ny middelskole i Østre Aker. Sogneformennenes møte vedtok i 1937 enstemmig å bygge skolen på Vestby ved Grorud stasjon, og det ble bevilget 480 000 kroner til formålet. Karl Andersen var også den første formann i forstanderskapet i den nye Grorud høyere skole (tidvis også omtalt som 'Østre Aker skole, Grorud') da denne ble åpnet i 1938, tegnet av arkitekt Georg Greve. Skolens første rektor var Vilhelm Ullmann. Ved oppstarten var det 2 klasser på middelskolens 1. trinn, 2 på andre trinn, 1 på 3.trinn, og 1 gymnasklasse (kombinert real- og engelsklinje). 
Skolen ble under andre verdenskrig stengt allerede 10.april for å huse gamle og syke som ble evakuert fra Oslo (som var en annen kommune frem til 1948). Fra dagen etter ble anlegget også delt med klasser fra Grorud folkeskole og fra 1943 også med elever fra Bryn høyere skole. To av lærerne ved skolen, Geirmund Vislie og Ivar Nesse, ble arrestert og sendt til Kirkenes i 1942. 
I 1956 gikk rektor Ullmann av med pensjon, og Hans Jacob Rugstad overtok. Fra 1959 var skolen en kombinert skole med framhaldsskole, realskole og gymnas, og skolen ble utvidet til 35 skoleklasser. Skolen bestod av én bygning frem til begynnelsen av 1960-tallet. Disse lokalene er i dag Groruddalens skoles kontorer, bibliotek og spesialrom. 
I 1958 ble det satt opp paviljonger med seks klasserom, for å romme de store elevkullene. På 1960-tallet ble skolen ytterligere utvidet, inkludert en ny gymsal - i 1960/61 var det 42 klasser med 1047 elever på skolen, og i 1961 startet Linderud høyere skole ettermiddagsundervisning i lokalene. Skolen får navnet Groruddalen skole 4. januar 1962. På denne tiden foregår flere utredninger om tilbudsstrukturen i Osloskolen, og et forslag om å flytte gymnaset til sentrum møter sterk lokal motstand. I 1964 overtar Odd Tyrihjell som midlertidig rektor. 
Fra 1968 ble skolen delt i en ungdomsskole og et gymnas under navnet Groruddalen gymnas. Samme år overtok Kaare Osnes som rektor og flytteplaner ble vedtatt. Det var vanskelige romforhold, og det var sterkt lokalt press for å starte byggingen av en ny skole. Den kom endelig i gang på Bredtvet i 1971. Gymnasdelen av skolen ble flyttet til Bredtvet videregående skole i 1972. 


=== Thor Eriksens minnemedalje ===
Thor Eriksen falt i kamp ved Vangsåsen i 1944. Foreldrene ønsket å hedre hans minne ved at det ble delt ut en pris til en elev som hadde utmerket seg, denne ble delt ut annethvert år på hver av skolene Eriksen hadde gått på, Grorud høyere skole og Bryn høyere skole (senere Hellerud) .


=== Rektorer ===
1938–1956: cand. real Vilhelm Ullmann
1956–1964: Hans Jacob Rugstad (til Teisen skole)
1964–1968: Odd Tyrihjell
1968–1972: Kaare Osnes (til Bredtvet videregående skole som den nye skolens første rektor)


== Kilder ==
Groruddalen skole –  et historisk tilbakeblikk
Bredtvet videregående skoles jubileumsskrift 1989 (privat trykk)